BM มั่นใจ Q4 โตต่อ บุ๊กงานผลิตโครง “ตู้เต่าบิน” ย้ำเป้ารายได้ปี 65 โต 20%
BM โชว์ไตรมาส 3/65 กวาดรายได้รวม 343 ล้านบาท โตเพิ่ม 36% มั่นใจไตรมาส 4/65 โตต่อ รับรู้รายได้งานผลิตโครง “ตู้เต่าบิน” ย้ำเป้ารายได้ปี 65 โต 15-20%
BM มั่นใจไตรมาส 4/65 โตต่อ รับรู้รายได้งานผลิตโครง “ตู้เต่าบิน” ย้ำเป้ารายได้ปี 65 โต 15-20%
16 พ.ย. 2565

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า ผลการดำเนินงานประจำไตรมาส 3/2565 สิ้นสุดวันที่ 30 กันยายน 2565 บริษัทฯ มีรายได้รวมอยู่ที่ 343.20 ล้านบาท เพิ่มขึ้น 92.27 ล้านบาท หรือ 36.77% เมื่อเทียบกับช่วงเดียวกันของปีก่อน จากยอดชิ้นงานในหมวดของรางและท่อร้อยสายไฟ รวมถึงงานส่งออกต่างประเทศที่เติบโตขึ้นอย่างมาก และการส่งงานในโครงการเมกะโปรเจคต่างๆ ของภาครัฐและเอกชน เช่น โครงการ One Bangkok งาน AOT จากสนามบินดอนเมือง รถไฟฟ้าสายสีส้ม มูราตะลำพูน และโรงพยาบาลตำรวจ เป็นต้น
“ ผลประกอบการด้านยอดขายในไตรมาส 3/2565 ปรับตัวดีขึ้นจากงานโครงการต่างๆ และงานส่งออกต่างประเทศที่มีแนวโน้มเพิ่มขึ้นอย่างต่อเนื่อง อีกทั้งบริษัทมีการทยอยส่งมอบงานและรับรู้รายได้งานใหม่ๆ เข้ามาอย่างต่อเนื่อง นับเป็นอานิสงส์บวกต่อบริษัท โดยในปี 2565 ยังคงเป้ารายได้โต 15-20% ” นายธานิน กล่าว
สำหรับการดำเนินธุรกิจในช่วงไตรมาส 4/2565 จะยังเติบโตอย่างต่อเนื่องจากการผลิตสินค้าให้กับลูกค้ากลุ่มธุรกิจ B2B  การผลิตสินค้า OEM และงานส่งออก ที่มีออเดอร์เพิ่มขึ้น และการเพิ่มกำลังผลิตโครงตู้เครื่องดื่มอัตโนมัติ “เต่าบิน” กับกลุ่มบริษัท ฟอร์ท คอร์ปอเรชั่น จำกัด (มหาชน) หรือ  FORTH  ซึ่งเป็นผู้ผลิตและจัดจำหน่ายเครื่องดื่มจากตู้คาเฟ่อัตโนมัติ “เต่าบิน” ที่บริษัทได้เริ่มส่งสินค้าให้ในไตรมาส 4 โดยคาดว่าจะสร้างรายได้เพิ่มให้กับบริษัท ประมาณปีละ 150-200 ล้านบาท และสามารถรับรู้รายได้ยาวต่อเนื่อง นอกจากนี้ บริษัทยังคงเดินหน้าในการรับงานจากโครงการต่างๆ และขยายการส่งออกต่างประเทศเพื่อขับเคลื่อนผลงานในปีนี้และปีหน้า